Kommentar

IOC gambler med OL-salg

Av Camilla Bjørn

SNART PÅ TVNORGE: Petter Northug i aksjon på femmila i Sotjsi i fjor. Foto:Bjørn S. Delebekk,VG

Med TV-rettighetene for OL til TVNorge røk TV-sport-uskylden for godt i Norge. IOC fikk flere penger i kassen, men potensielt færre seere og mindre entusiasme.

Oppdatert 2. juli 2015

Dette er en kommentar. Kommentaren gir uttrykk for skribentens holdning

Artikkelen er over fem år gammel

At den amerikanske mediegiganten Discover Communication får OL er uten tvil et sviende tap for NRK og TV 2. Det er også en rå maktoppvisning i mediekapitalisme.

Det finnes to valutaer når man forhandler om tv-rettigheter – seere og penger.

Bakgrunn: TVNorge-eier får rettighetene til OL fra 2018 til 2024

NRK og TV 2 tilhører EBU, den europeiske føderasjonen av allmennkringkastere. De har aldri hatt mest penger, men har alltid kunnet vise til sterke seertall. Så langt har det vært nok. Denne gangen gikk IOC for 11,4 svære mediemilliarder.

Ifølge IOCs estimater gir den amerikanske giganten et seerpotensial på over 700 millioner mennesker i Europa. Men ingen store innarbeidede seervaner.

Dessuten, i de fleste landene Discovery er representert i Europa er de inne med småkanaler, eller det vi kjenner som nisjekanaler. Her er TVNorge å regne som en større kanal.

Bakgrunn: NRK og TV2 var sjanseløse i kampen om OL-rettighetene

Med salget gambler dermed IOC. Storkanalene har tidligere lagt om store deler av sendeskjema i forkant av OL-sendingene, hausset opp stemningen og skapt forventning. Hvordan NRK og TV 2 vil komme til å dekke OL før, under og etter gjenstår å se. Åpenbart blir det mindre enn hvis de skulle ha sittet på rettighetene selv.

IOC kan risikere en lavere interesse rundt et arrangement bygget opp omkring internasjonalt kollektive øyeblikk og folkelige verdier. Men de må ha tro på at OL-merkevaren er så stor at den vil skape nye TV-vaner.

Les også: Norske OL-håp: – Håper det ikke blir for mye betalingsstyr

Norsk fotball valgte pengene fremfor TV-seerne da de vraket TV 2 og solgte til CMore. Dermed ble Tippeligaen mindre tilgjengelig for folk flest, og interessen for vår hjemlige fotball har falt dramatisk.

Et annet mikroeksempel: Tenk tilbake på hvordan salget av ishockeyrettighetene til TV3 knuste interessen for sporten. Et TV-selskap med mindre seerdekning tok sporten fra fulle haller og NRK-sendinger, til interesseforflatning.

Kritikken fra enkelte omkring NRKs legitimitet som statskanal vil også komme. Mange forventer at statskanalen skal eie et nasjonalt TV-arrangement som OL, men det er lenge siden nasjonale aktører hadde enerett på store sportsbegivenheter. Vintersporten, spesielt OL, har imidlertid kjentes ut som det lille unntaket vi nesten tok for gitt skulle bli værende på NRK. Til nød TV 2.

Les også: Telenor vurderer OL-reklame etter klagestorm

Markedsreguleringer og IOC sørger for et pålagt antall gratistimer med hvert OL. Samtidig er Discovery åpne for å dele opp og selge rettigheter videre i landene hvor de ikke har god nok dekning i egne kanaler. Dette gjelder ikke Norge, ifølge dagens uttalelser.

Det betyr at TVNorge må begynne oppbemanningen av en sportsredaksjon. I dag er deres største profil eks-TV 2-anker Carsten Skjelbred. Trolig vil vi se en strøm av dyktige reportere, sportsankere og kommentatorer melde overgang til TVNorge og Eurosport etter sommer-OL i Rio 2016. Dette kan bli interessant å følge.

Publisert: 29.06.15 kl. 18:10 Oppdatert: 02.07.15 kl. 14:14

Mer om IOC TVNorge